CELEX: 62016TN0237
Language: sk
Date: 2016-05-17 00:00:00
Title: Vec T-237/16: Žaloba podaná 17. mája 2016 – NI/EDPS

18.7.2016   
            
            
               SK
            
            
               Úradný vestník Európskej únie
            
            
               C 260/43
            
         Žaloba podaná 17. mája 2016 – NI/EDPS
   (Vec T-237/16)
   (2016/C 260/54)
   Jazyk konania: španielčina
   
      Účastníci konania
   
   
      Žalobkyňa: NI (Madrid, Španielsko) (v zastúpení: A. Gómez-Acebo Dennes, advokát)
   
      Žalovaný: Európsky dozorný úradník pre ochranu údajov
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskeho dozorného úradníka pre ochranu údajov z 18. marca 2016, ktorým bola zamietnutá žiadosť žalobkyne o preskúmanie rozhodnutia Európskeho dozorného úradníka pre ochranu údajov z 8. decembra 2015 a rozhodol, že Európsky ombudsman je povinný ukončiť spracovanie osobných údajov obsiahnutých v zmluve uzavretej žalobkyňou,
            
         
               —
            
            
               nariadil Európskemu ombudsmanovi, aby nezverejnil žiadny osobný údaj žalobkyne alebo údaj umožňujúci ju identifikovať a najmä žiadny údaj, ktorý odkazuje na pracovné miesto, ktoré zastávala,
            
         
               —
            
            
               nariadil Európskemu ombudsmanovi, aby zohľadnil a dodržal právo na vznesenie námietky proti spracovaniu osobných údajov žalobkyne v konaní Own Initiative Inquiry 2/2014 alebo akomkoľvek inom konaní týkajúcom sa podobného predmetu, ktorého účastníčkou môže byť žalobkyňa,
            
         
               —
            
            
               zaviazal Európskeho dozorného úradníka pre ochranu údajov na náhradu trov konania.
            
         
      Dôvody a hlavné tvrdenia
   
   Táto žaloba sa týka predovšetkým rozhodnutia Európskeho dozorného úradníka pre ochranu údajov nevyhovieť sťažnosti žalobkyne podanej po tom, ako bolo odmietnuté utajenie niektorých osobných údajov v rámci dvoch vyšetrovaní vedených Európskym ombudsmanom, ktoré sa týkali povolenia vykonávať profesijnú činnosť v súkromnom sektore po skončení jej funkcie členky Európskej komisie, ktoré bolo žalobkyni udelené.
   Na podporu svojej žaloby žalobkyňa uvádza nasledujúce žalobné dôvody.
   
               1.
            
            
               Európsky ombudsman vo svojich rozhodnutiach náležite nezohľadnil z hľadiska platnej právnej úpravy a judikatúry činnosť žalobkyne, konanie Komisie, v ktorom jej bolo udelené povolenie na výkon jej činnosti po skončení funkcie členky Komisie, prvé vyšetrovanie vedené Európskym ombudsmanom týkajúce sa uvedeného povolenia, opätovné otvorenie vyšetrovania novým Európskym ombudsmanom, ako aj jeho úmysel zverejniť osobné údaje žalobkyne, ktoré umožňujú jej priamu alebo nepriamu identifikáciu.
            
         
               2.
            
            
               Anonymné zhromažďovanie údajov neumožňuje sledovateľnosť potrebnú na to, aby bolo možné preukázať, že spracovanie údajov Európskym ombudsmanom bolo oprávnené, keďže tieto údaje boli získané anonymne a protiprávne.
            
         
               3.
            
            
               Spracovanie údajov, ktoré je predmetom tejto žaloby, musí byť podľa žalobkyne kvalifikované ako neprimerané, nevhodné a nerelevantné s ohľadom na účel, na ktorý boli zhromaždené, hoci boli zhromaždené anonymne. Zmluva, ktorá bola odovzdaná, sa týka výlučne vzťahu medzi žalobkyňou a súkromným podnikom po tom, ako ukončila funkciu komisárky, pričom predmet tejto zmluvy sa nijako netýka funkcie, ktorú v Komisii zastávala.
            
         
               4.
            
            
               Neexistuje žiadna nová skutočnosť ani informácie, ktoré by odôvodňovali spracovanie a zverejnenie osobných údajov žalobkyne, o ktorých už bolo navyše v predchádzajúcich vyšetrovaniach vedených európskym ombudsmanom rozhodnuté, že sú dôverné. Zmena uskutočnená vo veci dôvernosti dotknutých údajov nie je právne odôvodnená a nebola nikdy odôvodnená Európskym ombudsmanom.
            
         
               5.
            
            
               Zverejnenie dotknutých osobných údajov nijako neprispieva k lepšiemu priebehu vyšetrovania, keďže európsky ombudsman môže viesť vyšetrovanie týkajúce sa povolenia udeleného žalobkyni na účely výkonu súkromnej činnosti bez toho, aby použil údaje týkajúce sa jej súkromia, a samozrejme aj bez toho, aby ich zverejnil.